Sklep II Ips 254/2002
Sodna praksa Vrhovnega sodišča, 2003-04-02

Poprava sklep v zvezi s stroškovnim delom sodbe.

Sodba tega sodišča opr.št. II Ips 254/2002 z dne 16.1.2003 se v izreku o stroških popravi, tako da se glasi:

"Tožeča stranka mora povrniti toženi stranki 288.080 SIT (dvesto oseminosemdeset tisoč osemdeset tolarjev) pravdnih stroškov v 15 dneh."

S sodbo, navedeno v izreku tega sklepa, je Vrhovno sodišče odločilo, da mora tožeča stranka povrniti toženi stranki njene pravdne stroške. Višino tožniku naloženih pravdnih stroškov tožene stranke je v izreku zapisalo z zneskom 1,388.000 SIT. Tak znesek stroškov je utemeljilo s tem, da je stroške tožene stranke "odmerilo po odvetniški tarifi in sicer za odgovor na tožbo, za dokazni predlog, za pritožbo in revizijo, za udeležbo na treh narokih za glavno obravnavo in za končno poročilo stranki (13700 točk kar da 1,370.000 SIT). Priznalo je tudi potne stroške za trikratni prihod na sodišče (v skupnem znesku 18.080 SIT)."

Tožnikov pooblaščenec je 26.2.2003 vložil predlog za popravo sodbe, v katerem je navedel, da tožena stranka ne more biti upravičena do 13.700 točk nagrade po odvetniški tarifi, saj seštevek točk po tarifi za opravila, ki so navedena v sodbi Vrhovnega sodišča, lahko prinese največ 2.600 točk.

Po pregledu pravdnega spisa se je izkazalo, da so bili ob izdaji sodbe Vrhovnega sodišča pravdni stroški tožene stranke odmerjeni na stroškovniku, ki je v prilogi B1 pravdnega spisa.

Pri pregledu te odmere se je izkazalo, da je prišlo do očitne računske pomote pri seštevanju priznanih postavk po odvetniški tarifi. Priznane stroškovne postavke (procesna opravila), kakor so zapisane in s strani Vrhovnega sodišča obračunane v stroškovniku tožene stranke, so bile naslednje:

priznano procesno opravilo priznane točke odgovor na tožbo 6.5.1997 500 glavna obravnava 15.4.1998-pristop 250 porabljeni čas 50 dokazni predlog 7.8.1998 100 glavna obravnava 25.5.1998-pristop 250 porabljeni čas 100 poročilo stranki 100 delni seštevek 12.350 glavna obravnava 17.5.1999 250 pritožba 500 revizija 600 končni seštevek 13.700

Iz tega obračuna je seveda očitno, da je pri delnem seštevku prišlo do računske napake, saj je pravilen seštevek prvih sedmih priznanih postavk 1.350 in ne 12.350. (Morda bi bilo bolje reči, da je prišlo do očitne pisne napake, ker se je zaradi nerazumljivega vzroka v seštevek "vrinila" številka 2). Končni seštevek priznanih točk po odvetniški tarifi je torej pravilno 2.700 (1.350 + 250 + 600) točk. To pa pomeni pri priznani, to je v navedeni sodbi obračunani vrednosti točke 100 SIT, skupno 270.000 SIT odvetniških stroškov. Skupaj s priznanimi potnimi stroški v znesku 18.080 SIT to pomeni - brez sedaj popravljene očitne računske pomote - skupno 288.080 SIT pravdnih stroškov tožene stranke, ki so bili naloženi v plačilo tožniku.

Po obrazloženem se je izkazalo, da je tožnik utemeljeno opozoril, da je pri zapisu zneska pravdnih stroškov v navedeni sodbi Vrhovnega sodišča prišlo do računske napake. To napako je bilo treba odpraviti s tem popravnim sklepom. Zanj ima predsednik senata pooblastilo v prvem odstavku 328. člena Zakona o pravdnem postopku (Ur. l. RS 26/99).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.